நூற்பா:18 (மெய்யின்வழி) மெய்யின் வழிய துயிர்தோன்று நிலையே. (18)       மெய்யின் வழியது உயிர் தோன்றும் நிலையே. இது, உயிர்மெய்யுள் உயிரும் மெய்யும் நிற்குமாறு உணர்த்துதல் நுதலிற்று. இதன்பொருள் உயி்ர்= உயிர்; மெய்யின் வழியது= மெய்களின் பின்னவாம்; தோன்றும் நிலை= உயிர்கள் தோன்றும் நிலைமைக்கண். தோன்று நிலை என்றதனான், உயிர்மெய்களைப் பிரிக்குமிடத்தும் கூட்டுமிடத்தும், அவ்வாறே முன்னும் பின்னும் ஆதலைக் கொள்க. மெய்யும் உயிரும் முன்னும் பின்னும் பெற நிற்கும் என்றமையால், அக்கூட்டம் பாலும் நீரும் போல உடன் கலந்ததன்றி, விரல் நுனிகள் தலைப்பெய்தாற்போல வேறுநின்று கலந்தனவல்ல என்பது பெறுதும். ஈண்டு வேற்றுமைநயம் கருதப்பட்டது. (ஏ-ஈற்றசை).